khistorydata/jeongjo-sjw-relations huggingface dataset:
정조 12년
戊申四月十四日卯時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰政官牌招開政近日政席玉堂之無難留窠吏判事極爲未安推考以在京無故人差出待下批牌招推移入直又命書傳敎曰昨遣承宣略布虛佇之望及見附奏尙有却顧底意殆非所圖曷勝介介卿之心予知之卿之迹予亦諒之分而析之區而別焉縷縷申複之諭不但爲卿慰藉而曲譬欲使中外瞻聆洞悉顚末條貫向來架勒之說眞屬過境滄桑於是乎人不疑而卿無怍追提尙不可控引萬萬非得計出處之義大矣反諸身忖度當出則出而已當處則處而已焉有大官怕他懾他或恐出後議己逡巡於招延之擧耶卿老耶豈容退沮乃爾望卿猛下剛勵之工聞命進進效古人麾不去之義是誠時措之急務故易曰蹇蹇匪躬之故更冀無較計無遲疑速出論道無負旋授之眷遇事遣史官傳諭于領議政命退承史以次退出
정조 12년
戊申四月十四日辰時上御重熙堂左承旨入侍時左承旨趙衍德記事官金孝建尹行任金祖淳原任直閣徐龍輔以次進伏訖上命書傳敎曰傳香承旨馳詣宗廟永寧殿奉審摘奸以來上曰奉審承旨仍詣文禧廟孝昌廟一體奉審摘奸以來事分付上曰政官牌去來催促斯速開政事分付命退諸臣以次退出
정조 12년
戊申四月十四日戌時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上命讀公事仍書判付訖命退承史以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨未差右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
洪仁浩啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 12년
南鶴聞以弘文館言啓曰本館下番副修撰臣李洪載以御營廳從事官今日本營上下坐起時晝仕出去之意敢啓傳曰知道
정조 12년
有政吏批判書吳載純進參判朴祐源牌不進參議李時秀傳旨未下同副承旨南鶴聞進以李庚運爲校理李東稷爲副修撰金禧燮爲典籍韓用龜爲西學敎授止
정조 12년
南鶴聞以弘文館言啓曰新除授副修撰李東稷卽爲牌招察任何如傳曰允
정조 12년
傳于南鶴聞曰成命之下尙不擧行以致綸音印役之遲滯吏曹判書吳載純從重推考待開門牌招擧行
정조 12년
事變假注書李羲觀書啓臣敬奉聖批馳往傳諭于北部觀光坊昭格署契議政府領議政金致仁所住處則以爲臣冒上辭章畢暴危懇雖其號籲之急言未暇擇庶幾肝膈之發誠或仰格瞻天引領顒俟處分及奉聖批大失所圖必致乃已之敎卿心安乎之諭臣尤抑塞懍悸鑽地無術前後大臣之勉出或加以敦迫或侈以恩數者特在於尋常引義可出而不出之人耳若臣之今日違命迷不知變者乃所以重公議也畏國法也非爲一己之私計殆亦萬口之同辭則飾議例巽自速要恩之誅臣固不敢聖上亦何可施不當施不念屑越之歸乎累勤恩旨又犯逋慢惟願遄被嚴譴云矣敢啓傳曰知道
정조 12년
領議政金致仁疏曰伏以臣聞人臣罪在必誅上不可以曲貸也聖王恩或謬加下不可以冒承也今臣孽由自作而殊渥假以生全分甘顯戮而薄罰止於遞免杜門蹙伏追愆竢勘竊自期永謝匪據息補餘景曾未幾何復申前命乍解旋仍以臣代臣噫嘻此何爲也以臣耗朽之賤猥荷特達之知得君行政非不專久而駑質莫撟驢技已竭絲毫蔑贊於晟化衰疾日就於鬼域灼知早晩顚沛理必無幸果然忽地妄作遽陷大僇邦憲至重自辨無辭而乃蒙天地父母涵溶之澤顧復之慈旣寬誅殛又不終棄前後恩言曠絶千古許之以知心寵之以牖迷每一承讀銘在肝肚而至於今玆復授又是萬萬非常之擧噫殿下不知臣不肖謂臣以先朝舊物尙有寸長可取拔之坑坎之中置諸任使之列在臣則固感惶無地獨奈堂箚之墨未乾朝議之嚴可知則聖上所以特施誤恩責以出膺者適足爲添臣之罪促臣之災而臣又憑恃寵靈敢生昧然承命之計則是將公法臣分由臣而壞盡此其罪又當如何也抑臣嘗以苽限之說累控於前席蓋以疾病精力輾轉到極死亡無日陳就斷望故耳至今蹲仍夫豈是料所及藉使臣尙在其位惟當求去之不暇而今反因罪媒榮旣退復進不顧公議不戒覆轍徒感恩造趨走爲恭則是不幾於面謾之歸乎此臣所以寧伏辜恩之誅死不敢進身者也賤疾方苦末由自力今始瀝血治疏涕泣叫閽伏乞聖明俯垂鑑諒亟削臣新授職名仍勘臣近日罪犯以幸國事以安私分千萬至祝答曰省疏具悉卿懇予之起卿於十五年退休之餘者斷斷苦心之爲國事爲世道廷臣之共知也中間之暫解旋授者凡爲數次而予則自以爲煞費商量蓋其暫解出於匡釋旋授出於依毗則暫解乃所以旋授也卿於暫解之日不知有旋授之擧而認爲眞箇丐閑耶況今旋授之後其將必致乃已以必致乃已之心盡必致乃已之禮敦迫日以益繁恩數日以益重此際卿心安乎否耶予則知卿心卿不知予心却把暫解與旋授視若故常而一切歸之於備例之科寧不慨然今則紛紛者靜矣聒聒者息矣豈復有敲撼卿者設令有之惟予在卿可無恐顧今鼎席之未備亦云久矣望卿之心不啻飢渴卿勿例巽卽起肅命仍傳曰此批答遣史官傳諭于領議政
정조 12년
戊申四月十五日辰時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣鄭東浚原任直閣徐龍輔以次進伏訖上命書傳敎曰政官牌招開政上曰政官牌去來催促賤臣承命出傳命退諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書李羲觀仕
정조 12년
同副承旨南鶴聞書啓臣敬奉聖諭馳往傳諭于北部觀光坊昭格署契議政府領議政金致仁所住處則以爲臣三啓一疏瀝盡肝血而上天愈邈微誠莫格情急辭竭如窮無歸不意近密之臣又宣聖諭十行鄭重敦勉不置每一承被祗益惶隘噫分析心跡曉示中外愛欲生之德意也湔拂釁穢復置廊廟不終棄之聖眷也恩造至此臣亦人耳豈獨無感激洪私生死向前之心而惟是人言罔極傳說狼藉本事之討固所知罪別添之案湛滅有餘諉以箚本未見筵話嚴祕晏然冒進自同無故則是無臣節也無國法也臣何敢爲此以聖明體下之仁亦豈忍徒加誤恩使强其不可强乎天地之大不能無憾政道臣今日情事也鎭日煩瀆坐邀恩禮此亦臣罪不勝隕悸云矣敢啓傳曰知道
정조 12년
有政吏批判書吳載純進參判朴祐源病參議李時秀傳旨未下同副承旨南鶴聞進以李羽晉爲副校理李庚運爲東學敎授崇祿金晉熙贈判中樞例兼贈職事承傳
정조 12년
南鶴聞以弘文館言啓曰本館上番姑陞入直事甚未安新除授副校理李羽晉卽爲牌招入直何如傳曰允
정조 12년
洪仁浩啓曰奉朝賀鄭述祚傳敎書及傳宣處所考例擧行事命下矣取考本院勝錄則故奉朝賀趙重晦宣麻時延英門外承旨傳敎書矣今番亦依此擧行之意敢啓傳曰知道
정조 12년
南鶴聞以吏批言啓曰本曹郞官今當差出而前望只有二人以二望擬入之意敢啓傳曰知道
정조 12년
南鶴聞以兵曹言啓曰景福宮衛將趙致慶身病猝重勢難供職呈狀乞遞實病旣如是則輪番之任不可久曠改差何如傳曰允
정조 12년
有政吏批判書吳載純進參判朴祐源牌不進參議李時秀傳旨未下同副承旨南鶴聞進以沈能翼朴基正爲校理李太亨爲修撰韓用龜爲吏曹佐郞李洪載爲南學敎授
정조 12년
兵批判書鄭好仁進參判具㢞病參議宋鍈入直參知柳誼病右副承旨洪仁浩進以魚錫定爲分都摠管奉朝賀單鄭述祚僉知單金㙔金遇兌爲景福將
정조 12년
南鶴聞以弘文館言啓曰本館上番姑陞入直事甚未安新除授校理朴基正沈能翼修撰李太亨竝卽牌招以爲推移入直之地何如傳曰允
정조 12년
有政吏批判書吳載純進參判朴祐源牌不進參議李時秀傳旨未下左承旨趙衍德進以鄭文在爲司僕主簿尹晦東爲海州判官南學訓導單李聖輪
정조 12년
兵批判書鄭好仁參判具㢞病參議宋鍈入直進參知柳誼病右副承旨洪仁浩進副司勇鄭時養
정조 12년
以黃海監司狀啓水使宋載岳罪狀令廟堂稟處事傳于洪仁浩曰該水使之渠營軍官請罪雖似屑越事關邊情請令有司稟處未知其不可地方官請罪事固當然道伯所謂壬寅飭敎云云亦不成說而問情之如是錯了旣非微眚則如是曲護果何意也道伯狀辭節節駭然令廟堂草記論罪此狀啓還下送該判官初欲付過放送從又現發之事實難免粧撰罷職放送事分付該府
정조 12년
以慶尙監司狀啓戊申從軍人追後開錄事傳于南鶴聞曰遺漏之失不可無警該道監司推考問議草記
정조 12년
自洪仁浩以禮曹言啓曰傳曰忠愍公李鳳祥叔弘茂當戊申之賊入淸閫也特立不跪挺刃交加終不屈拘囚六日而死此非殉身而何節義凜然可謂是叔是姪特以尙未褒揚人多未詳實蹟之如許豈非欠事李弘茂褒奬之典在所不已令該曹議于大臣稟處事命下而去三月初二日北苑齋宿入侍時奎章閣提學金鍾秀所啓臣今因戊申效節人表章事適有目見者敢達矣向來領相以贈參判金鼎運事蹟陳達之後近始得見鼎運所記陜川將校咸萬重諺札及諺札紙背萬重諺筆答書則登時感悟之意背逆向順之計令人不覺擊節歎賞況其卒成斷索覆帳擒獲賊魁之功者皆中於此札則泯沒終可惜且其湖嶺吏校亦皆蒙表章之典則此人尤不當獨漏其於激礪嶺屬聳動瞻聆之道所關亦似不細故敢達矣上曰褒贈一款議于大臣稟處可也事命下矣謹依聖敎議于大臣則領議政臣金致仁病未獻議左議政臣李性源以爲臣聞見未廣且歲月寢久曾未詳李弘茂事實之如何而其不跪於挺刃之下不屈於拘囚之中畢竟殉身無愧賢姪聖心方感於舊甲恩典遍及於諸臣似此實蹟旣登天聽一體褒揚恐爲合宜咸萬重牘背輸誠帳底殲凶效順之勇出奇之智俱足可尙在朝家激礪之道似不宜獨後於湖嶺吏校伏惟上裁云右議政臣蔡濟恭以爲李弘茂節義卓然可謂有是叔有是姪而第聞贈官旌閭旣在先朝褒忠之典至矣盡矣若以一事贈之又贈旌之又旌則不幾近於恩數之屑越乎今當舊甲愍忠奬節不可但已則以食物存恤其家恐無不可咸萬重居昌人吏皆蒙褒贈況此覆帳殺賊之奇功乎今當舊甲合有別般恩典伏惟上裁云領府事臣鄭存謙病未收議判府事臣徐命善病不收議領敦寧臣洪樂性病未獻議判府事臣李福源病不獻議判府事臣金熤病不得獻議判府事臣李在協以爲李弘茂節義誠合褒嘉而臣得見故大提學南有容所撰表忠祠廟庭碑文則以爲其事上聞至贈官旌閭云然則初非泯沒之事今無可施之典陜川將校咸萬重見人諺札登時感悟誠可歎賞而萬重與李台卿等同爲擒賊之狀昭載勘亂錄至錄勳券不可謂之泯沒今者表章之典不宜獨先於台卿且以因人感悟別施褒賞則在其人反不光鮮褒贈一節有不必追擧伏惟上裁云判府事臣兪彦鎬以爲李弘茂之殺身成仁無愧其姪聖心起感恩諭出常褒奬之擧無容更議而曾在先朝已蒙旌閭則可施之典惟有贈官或錄後咸萬重見書向順之誠覆帳擒賊之功不宜獨後於湖嶺吏校特施殊異之典允合激勸之政伏惟上裁云大臣之議如此伏惟上裁何如傳曰李弘茂事勳臣子孫召見日聞重臣筵奏有下敎而伊筵只考事實未及聞旌褒之擧有收議之命觀此諸議所據文跡旣如此只以食物存恤其家咸萬重事從多議施行
정조 12년
趙衍德戶曹言啓曰傳曰故相文忠家延諡在今二十日云宴需書下令該曹郞官齎傳其家故相夫人在世云食物衣資一體齎傳存問後草記事命下矣故領議政文忠公李宗城家延諡宴需依書下數米十石眞末一石淸蜜五斗眞油三斗猪肉三十斤黃大口魚三十尾發遣本曹郞廳齎傳貞敬夫人沈氏衣資綿紬五疋木綿七疋食物米五石太二石猪肉五斤考例磨鍊一體齎傳後存問之意敢啓傳曰知道
정조 12년
洪仁浩以兵曹言啓曰今四月十七日武臣堂上祿試射日次而內外中日旣已停止不得爲之之意敢啓傳曰知道
정조 12년
洪仁浩以兵曹言啓曰御營廳敎鍊官禁軍遞兒窠今方有闕矣依定式禁軍別將與該營中軍眼同試取以其居首者塡差之意敢啓傳曰知道
정조 12년
敎奉朝賀鄭述祚書王若曰病淹分司慨時月之遄邁懇副致政眷遲暮之難强賁爾三字之銜渙我十行之誥惟卿怙謹爲同朝所推詡文華自竗年以播譽試盤錯於峽邑沿治頌碑在口效謇諤於薇垣柏府諫藁如腰豸冠登班誦朱子感舊之什龍扆降座承夏禹拜昌之音時予開肆於离筵命卿挾冊而晉講殆若殿中帖親除琅函殫輔導之誠乃與林下士周旋玉樓垂成就之奬亹亹討論之際宮槐影移眷眷薰陶之方階蕉葉展桓少傅之稽古有力奚但予一人是資晏同叔之杜門讀書爰侈後十年特選尙憶甲辰九月嗚呼孝經一編朱芾靑宮怳初筵之依昔蒼顔皓髮喜宿儒之得來發篋篇書棐忱日篤於藉手若干衣尺來效將期於沃心萬事都休嗟桑海之遽幻三霜不遠愴穀燧之頻更自去冬四五朔周廬蓋爲卿瞻依有所顧季秋初七日晉秩寔表予傷念不忘那知丐身之章莫回由心之懇歷陳平生之盛遇有位有年備說退死之眞情一字一涕閱歲申請顧靳許將有待焉積月養疴憫衰耗何太甚也庸循彝典誕宣華綸於戱家近栗阡雖去朝尙可慰譬誠懸楓陛庶來日頻承起居故玆敎示想宜知悉
정조 12년
戊申四月十六日辰時上御重熙堂右承旨入侍時右承旨尹行元記事官金孝建李相璜金祖淳以次進伏訖上曰右副承旨與尙衣提調入侍賤臣承命出與右副承旨洪仁浩尙衣提調鄭昌順偕入進伏上曰玉帶果爲改造乎昌順曰今月似畢工矣昌順曰今因言端敢此仰達矣法服玉帶自本院別付於今番使行矣回還之後不得貿來故問于首譯則首譯李洙謂以渠則初非受去之事且首譯使事外此等別貿元不當預知爲言云法服所用事體至重而受去之譯官不幸有故則渠以首譯當爲廣貿以來而不此之爲乃以使事外不當預知之說肆然爲對者此人之自來頑濫固已痛駭而今此爲言尤涉無嚴一提調亦以不可不重勘論罪之意有所送言首譯李洙施以遠配之典何如上曰事極可駭拿問嚴治可也出擧條上命書傳敎曰表忠綸音粧䌙楮注紙五件白紙五件不粧楮注紙五件白紙十五件內入宙合樓西庫外奎章閣內閣外閣玉堂五處史庫禮曹忠勳府政院成均館各粧䌙楮注紙一件時原任大臣閣臣承旨翰注各不粧白紙一件故崔奉朝賀忠獻忠宰文忠家忠愍忠壯家贈參判洪霖家海恩豐陵豐原靈城彦城錦陵仁平韓原戚恩完春全陽花川花原忠原等嫡長家故嶺伯黃璿贈大司憲李述原贈承旨愼溟翊贈佐郞愼克終故把摠金天章故別將張潭故判官李錫仁故倡義使朴敏雄故郡守金鼎運家及淸州三忠祠居昌褒忠祠各給粧䌙楮注紙一件功臣子孫入侍人嫡長外副司果吳泰賢幼學吳泰元吳學秀幼學趙用鎭趙雲羽趙雲翊業儒趙宣鎭趙咸鎭司勇朴向榮閑良朴萬榮行副司直李在簡前牧使李在亨幼學李在感李在紹生員李在治幼學李來鉉李樂鉉敎鍊官李在愼業儒李在寧幼學李儒碩幼學李煐宣傳官李謙會幼學朴宗理朴宗愚直赴朴崙壽幼學朴榮壽朴最壽朴台壽宣傳官金宗洙出身金宗源內乘金宗淳別提南愼五幼學南志賢幼學李之漢各給不粧楮注紙一件陽智贈參判朱櫶故通德郞韓弘濟故出身劉相漢安城故同知尹梓鎭川五衛將趙重觀淸安僉知張瀗淸州贈判樞金晉熙故翊贊卞觀夏故士人金世萬故資憲金剛立鎭川故將校金天柱燕岐故吏房河啓溟河啓澈光州故兵使閔濟宰故折衝閔濟萬光州故座首吳震亨安東故參議柳升鉉故正郞權萬居昌贈掌令全鶴齡故鄕吏愼錫顯愼德顯贈參議李遇泰贈正曺漢伯故士人尹尙擧魚震龍咸陽贈正朴壽奉故士人鄭之僑林汝芳安義故士人李聖擇故護軍全瑾故士人全虞錫河允澤河龍瑞金載鏡平山故兵使禹夏亨郭山故判官金益弼玉果僉知柳一星雲峯前同知李處三等家各給粧䌙白紙一件諸家子孫中在外邑人自本閣成送有旨於道伯處使之分給後狀聞又命書傳敎曰昨見書啓猶未見幡然之思曷任慨歎多小悃愊之蘊前此已布及玆不更煩卿須體予至意從近造朝無負虛佇之意事遣承旨傳諭于領議政又命書傳敎曰故相文忠家延諡在今二十日云宴需書下令該曹郞官齎傳其家故相夫人在世云食物衣資一體齎傳存問後草記又命書傳敎曰爲其宣諡差出銓郞近來銓郞旣不如例差出無異修史時別兼則有難許久虛縻諸家延諡皆令從近爲之外方宣諡日字令該曹問于本道草記銓郞備員然後京外諸家分進宣諡佐郞未差之窠今日政差出又命書傳敎曰玉堂番次苟艱在外人員許遞今日政差出違牌坐罷人員敍用又命書傳敎曰重臣鄭述祚疏批雖以姑爲行公爲辭追聞其病勢似難强力就直然則及今副其請以酬舊日勸講之勞行副司直鄭述祚致仕之請許施政官牌招開政奉朝賀下批敎書今日內令內閣知製敎撰進係是二品奉朝賀承旨傳敎書及傳宣處所考例擧行命退諸臣以次退出
정조 12년
戊申四月十六日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰奉朝賀鄭述祚敎書今旣撰進使之傳宣而聞其病勢有時日之慮無以入闕承受之故依一二前例子弟中在官者使卽入來替受而又無在官人云其子問名今日政除職使卽入來替受如無窠爲先付軍職待窠卽爲調用又命書傳敎曰政官牌招開政命退承史以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大牌招未下右副承旨洪仁浩坐直同副承旨南鶴聞偕來進去注書金孝建病一員未差假注書李貞運藥院直趙台榮仕直事變假注書李羲觀仕
정조 12년
南鶴聞啓曰來十八日專經武臣殿講日次矣敢稟傳曰爲之
정조 12년
南鶴聞啓曰來十一日專經文臣殿講日次矣敢稟傳曰與武講同日爲之
정조 12년
南鶴聞啓曰文武臣殿講明日爲之事命下矣處所以何處爲之乎敢稟傳曰便殿爲之
정조 12년
趙衍德啓曰明日殿座時承旨不可不備員未差之代今日政差出待下批仍卽牌招察任何如傳曰分揀
정조 12년
南鶴聞啓曰領議政金致仁處遣承旨偕入事命下矣何承旨進去乎敢稟傳曰坐直承旨進去
정조 12년
兵曹口傳政事副司果李書九鄭東觀
정조 12년
同副承旨南鶴聞書啓臣敬奉聖諭馳往傳諭于北部觀光坊昭格署契議政府領議政金致仁所住處則以爲臣受殿下罔極之恩何如而慢殿下敦召之命至此冥然頑然如無省識禽獸不若其臣之謂日夕所攢祝惟遄被刑章乃聖慈旣不加之罪又別降恩諭所以勉出者愈往愈隆二字之敎尤非臣所敢承聞者惶汗浹背求死不得噫臣三載中書觸事憒憒狐負委畀者固多矣若今日株守之不改豈臣樂爲哉誠亦萬不得已者存焉耳聖上之拂拭雖勤賤臣之釁孽自在薄勘非勘職名依舊而猶且憑恃寵靈冒沒無忌則是上蔑三尺之嚴下壞四維之防也一身去就縱不足恤朝家處置寧容如是承宣偕來尤係曠典非可施之於如臣俟罪之身卽命召還毋至重褻國體焉一日二日坐犯積逋嶺海鈇鉞實所甘心瞻天隕越不知所達云矣臣旣承偕入之命姑爲仍留之意敢啓答曰知道予則爲卿卿則負予一日二日相持爲事此豈體國之義乎必致之意前此已悉諭如以予言爲假設之辭則已不然畢竟一出何拘早晩勿復固讓卽出論道以副如渴之思事更爲傳諭期於偕入
정조 12년
南鶴聞啓曰吏曹判書吳載純陳疏入啓參判朴祐源參議李時秀牌不進推考傳旨及罷職傳旨今方捧入而開政命下之後如是違召不卽擧行事甚未安參判更卽牌招何如傳曰參判聞其病勢苦劇給由參議只推更爲牌招
정조 12년
同副承旨南鶴聞書啓臣敬奉聖諭更爲傳諭于議政府領議政金致仁所住處則以爲附奏纔徹聖批旋下每承一番恩諭輒增一番惶隘第於決難冒之義不少體諒又以不敢聞之敎誨責至再臣於是一倍震懍無地置身豈臣誠意莫孚辭語未達而然歟顧臣今日情地有萬分必遞之端無一毫可出之勢則王人之相守恩數之洊疊秪益臣罪上之罪儻聖明深念國體之至重曲察臣言之非誣則處分之降不待終朝席藁蹙伏涕泣俟命云矣敢啓答曰知道前此見卿入城時附啓全篇命意以己不自有爲辭意謂卿知予本意今於復授之後邁邁然有若浼之思以今視前得不矛盾且況積費心力積費商量堲彼沾沾哆侈之口置卿坦坦康莊之衢彼反坐矣卿無累焉卿將何辭欲自劃乎自古在昔居秉軸之位受枉誣冒惡名者何限然於情暴事脫何嘗一直退處固守前執乎古大臣所不爲卿可爲諸雖至於十啓百疏予惟有敦迫二字之擬待者與其坐邀恩禮無寧黽勉卽膺之爲合理卿須深諒深諒取見卿附啓草本批旨又以承宣承寫之本傳之自餘迫曛未暇盡喩隨承宣卽爲簉朝聽予面諭事爾其更爲傳諭期於偕入簉朝與否更鼓前斯速知入
정조 12년
以吏曹判書昨年未入啓人員薦望傳于洪仁浩曰行副司直鄭昌順除授
정조 12년
洪仁浩啓曰吏曹判書鄭昌順牌不進推考傳旨及參議李時秀再牌不進罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 12년
以吏曹參議李時秀再牌不進罷職傳旨傳于洪仁浩曰只推更爲牌招
정조 12년
洪仁浩啓曰吏曹判書鄭昌順再牌不進推考傳旨今方捧入而開政命下之後如是屢違事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
洪仁浩啓曰吏曹判書鄭昌順三牌不進推考傳旨今方捧入而開政命下之後連事違召不卽承膺揆以事體萬萬未安所當更請牌招而一日四牌有傷事面何以爲之敢稟傳曰如是違牌極爲未安從重推考更卽牌招違牌勿爲呼望
정조 12년
傳于趙衍德曰明日戶判點船進去考官徐有隣代李秉模爲之
정조 12년
吏曹佐郞前望單子入之李洪載落點
정조 12년
趙衍德啓曰吏曹佐郞前望李洪載下批矣吏曹佐郞只是二窠而成德雨韓用龜今方見帶何以爲之敢稟傳曰佐郞本以三窠權減一窠今此點下未爲不可待後政首佐郞陞擬正郞
정조 12년
有政吏批判書未差參判朴祐源受由參議李時秀同副承旨南鶴聞進啓曰判書未差參判朴祐源受由小臣獨政未安何以爲之敢稟傳曰只出緊任以李庚運宋翼孝爲校理徐配修爲副校理權裕爲修撰故大司成禹聖傳贈吏參例兼故縣監延壽昌贈左承旨例兼故進士趙聖集贈執義以上贈職事承傳故大司憲李翔贈吏判例兼
정조 12년
兵批判書鄭好仁進參判具㢞病參議宋鍈病參知柳誼入直右副承旨洪仁浩進副司直李得臣李庚運
정조 12년
同副承旨南鶴聞書啓臣敬奉聖批更爲傳諭于議政府領議政金致仁所住處則以爲臣冒死瀆擾亦旣支離罪大恩隆情窮勢極中夜繞壁罔知所出不圖批諭一日三辱諄諄十行字字恩言手擎口讀感涕無從噫生死圖報身不自有臣嘗矢之於心所以前後附奏略陳此意而今聞罔極之人言復叨匪據之職名又敢諉之以斯義拚棄大防肆然冒出則其將爲何如人也嗚呼殿下之於臣曲費陶甄洞析心跡旣施生全之惠終置無累之科君臣之際古有是否縱使臣蹈赴湯火所不敢辭況榮之以上公之尊侈之以非常之恩而尙且抵死力拒甘犯辜負者是必有萬萬迫不得已者存耳臣情到此其亦慼矣夜漏將闌未暇蔓辭仰對心實崩迫跡涉坐邀尤不勝惶恐俟罪云矣敢啓答曰知道卿何困我至此因此酬應未免竟夜失睡予亦不已疲乎非不知更事敦迫而附啓之入曉鍾不遠不得不稍竢徹漏更布敦迫之語卿勿更辭卽起造朝事爾其更爲傳諭去就開東前知入
정조 12년
傳于趙衍德曰時囚罪人王漢禎保放
정조 12년
洪仁浩以備邊司言啓曰卽因黃海監司狀啓該水使宋載岳請罪事有道伯狀辭節節駭然令廟堂草記論罪之命矣漂人問情事係邊報一或錯誤所關非細帥臣之據理論列以俟朝家處分者可謂擧職而道臣之費辭分疏以地名之相左日字之不問歸之於細疵微眚反斥以妄率猥越者在邊情則太涉疎忽以本事則又近營護一漂人來泊前後所失種種非一揆以事面有難終恕該道臣金思穆罷職何如傳曰爲先從重推考可也
정조 12년
洪仁浩以義禁府言啓曰保放罪人趙光逵罷職放送事承傳啓下矣趙光逵罷職放送之意敢啓傳曰知道
정조 12년
兵曹口傳政事副司直吳載純
정조 12년
吏曹判書吳載純疏曰伏以臣於日前諡牒署名事竊有私義之萬萬難安者嘻臣與故宰臣吳光運有世所共知之嫌今番議諡義不當與聞而竊念本曹事例只將瀛館已議之望而擧行而已與躬參諡坐有間故不敢以一己之嫌怨格公朝之恩典黽勉冒當以適値日晷向暮開政有命倉卒之際許多狀文未暇閱視悤悤署名移送政府矣追聞其諡狀中有語侵臣先臣者臣不自止驚惋始爲推見則果有一二句侵及先臣事且爽實者然則無論遣辭之淺深輕重臣之署其尾牒公傳去來是豈常理之所宜有也只緣臣儱侗昏憒漫無省悟自蹈釁戾追頌靡及顧臣今日之義惟在亟解見職杜門跧伏以爲自靖之道而已臣若諉以事屬旣往晏然仍冒則人將謂臣何如人哉噫苟私義有所不安在朝家亦當體諒如或放倒私義則有足貽羞朝廷故耳玆於天牌之下不敢爲冒膺之計敢陳短章仰瀆崇聽伏乞天地父母察臣微諒亟賜遞改以靖賤分仍治臣違逋瀆撓之罪以肅朝綱千萬幸甚答曰省疏具悉先卿之疏故重臣之疏非昨日今日之事則安往而忽以諡狀句語引義乎且況以獨堂署牒以獨政下批過了許多日又安往而到今無端疏引乎
정조 12년
吏曹判書鄭昌順疏曰伏以臣樗櫟賤品桑楡暮境本無需世之具偏荷簡心之眷節次推遷輥到卿列內外揚歷俱踰涯分隆天厚地報答無階蚊山僬鈞擔負無望居常凜惕若隕淵谷不料冢宰特授之命又下千萬夢想之外臣誠撫躬戰悸仰天無語罔知所以自措也臣於見職無論其職任之淸要遴選之峻嚴銓地一步卽臣已試僨誤之地曾於年前待罪亞銓因一園官之議擬慘遭臺評之構誣擠之以護逆之科擬之以壞防之律至今追思魂夢猶驚苟非我聖上昭晢之明拯拔之恩臣安得復厠簪紳保有今日也從玆以後矢心自劃屢塵宿硏積逋嚴命幸蒙曲遂之恩終全株守之諒庶幾聖明亦或記有今雖歲月稍久事端已宿而撕捱於亞席冒膺於長官弁髦於素守貪戀於新榮少有心胸寧忍爲此此不待臣辭之畢而仰惟體下之仁必有以處之矣向來廟議之靳持可見物情之未允而今臣所引有大於此則在臣私義猶屬餘事眞所謂身將隱矣焉用文爲者也嗚呼諺有之芝蘭當戶不得不鋤況以樗櫟當戶人之鋤之不容不亟與其終勞鋤之之猶費人力毋寧初不栽之之最爲省事此尤臣所以懲羹於年前吹虀於今日者也荐召之下轉動無路至勤牌去來勿呼望之敎違逋之路亦阻惶隘之情冞增玆不得不略控短籲仰請處分伏乞聖慈察臣言之非飾諒臣職之難冒憐臣至苦之情矜臣至危之蹤亟收誤恩仍刋銓望以重公器以安私分千萬幸甚答曰省疏具悉所辭萬萬過矣卿其勿辭入來開政
정조 12년
戊申四月十七日辰時上御誠正閣都承旨與稟事閣臣入侍時兼都承旨沈豐之假注書趙台榮記事官李宗烈記注官金鳳顯稟事閣臣金鍾秀以次進伏訖上曰卿之親病近得差勝耶鍾秀曰少有減勢矣上曰予於卿之親病輒有頻問此蓋寧人負我無我負人之意也鍾秀曰惶悚之極更無仰達矣上曰向日事非領相之過也卿豈不知而有是耶鍾秀曰臣敢曰不知云乎上曰領相重卜意有在焉何當出仕耶鍾秀曰姑未的知矣命書傳敎曰政官牌招開政命退諸臣以次退出
정조 12년
戊申四月十七日巳時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰吳光運上疏考見乎仁浩曰姑未考見矣上曰吳瑗之疏可謂大疏而論斥吳光運殆無餘地矣吳大益與吳載純不相見耶仁浩曰果然矣日前政事參奉望以吳光運之從孫擬於副望人或謂吳載純無所深嫌矣上曰吏判事誠慨然矣命書吏判疏批訖命書傳敎曰有不可冒當之義則但當不冒當諡狀措語之如此如彼豈足爲有無乎旣曰世嫌云爾非目下突起之事亦何關於日晷之早暮乎無端自劾無端自譬處義兩無所當固如重臣仁善遇事未能及時周旋顧其職則冢宰也擧措之背理若此此等處予甚非之因疏入取考甲寅年日記兩疏遣辭看來凜然廷臣之曲引世嫌雖有朝禁此事勢難强迫重臣之恍然訟尤不是異事重臣吳載純所辭銓任特爲依施又命書傳敎曰吏曹判書薦望昨年未入啓人員令該曹書入又命書傳敎曰新除授吏曹判書待下批牌招同參政事又命書傳敎曰連日敦勉尙不簉朝是豈所望於卿者旣復授不勉出萬萬無是理決知其無是理爲此固辭之擧豈非負予豈非負予卿須深諒卽起視事事遣承旨傳諭于領議政與之偕入命退承史以次退出
정조 12년
戊申四月十七日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰鄭奉朝賀病狀何如云耶仁浩曰似聞時日難支而今日箋文自撰云矣命書吏曹判書鄭昌順疏批命書傳敎曰吏判事過矣年前臺言當屬先天所擬者已叨勝於所擬之職參政之銓郞亦已供職則今於變品陞拜之後以此爲引果成說乎且以廟議之靳持爲說而中批除拜何論如此如彼處義節節不然吏曹判書鄭昌順從重推考更爲牌招各別申飭斯速入來開政違牌傳旨勿爲捧入又命書傳敎曰銓曹凡事雖曰無古例此等易知易行之例焉敢無難抛却且有年前考例申飭之特敎乎今因言端聞之實郞肅謝之後假郞無端仍直云事極駭然當該假郞廳爲先汰去實郞廳拿處又命書榻敎曰在外吏曹郞廳催促上來如或過限直捧禁推傳旨佐郞前望單子入之待下批追省記先入直後謝恩命退承史以次退出
정조 12년
戊申四月十七日初更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰吏判之如是引義極爲無所據更鼓將下門鑰尙留方以大臣事酬應已難矣又以吏判不當引之引義屢費辭敎寧有如許道理吏曹判書鄭昌順爲先越捧一等仍以前牌各別催促違牌勿爲呼望上曰吏判承牌與否知入賤臣承命出回奏曰屢承嚴敎不勝惶懍而情勢則難强只俟慢命之誅云矣命書傳敎曰飭敎何如而以罪爲限至於懸牌屢敎之下輒曰待罪事體所在極爲寒心重任雖難輕遞國體不可不顧吏曹判書鄭昌順罷職命退承史以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞偕來進去注書金孝建病一員未差假注書李貞運藥院直趙台榮仕直事變假注書李羲觀仕
정조 12년
趙衍德啓曰因承旨備員啓辭分揀事命下矣左副承旨曺允大卽爲牌招何如傳曰允
정조 12년
同副承旨南鶴聞書啓臣敬奉聖批更爲傳諭于議政府領議政金致仁所住處則以爲曉色未明批諭又下至以酬應失睡爲敎緣臣文辭拙澁周旋且鈍致有深夜丙枕之靡安人臣承此豈敢一刻偃處乎罪上添罪惟願遄死幾番敦召迷不知變辭意窮竭無以敷對如蒙少賜寬暇謹當收拾病思更入文字仰請鈇鉞之誅云矣答曰知道不在多言卿若不以予爲若浼深念君臣之大義速卽簉朝莫負從前惓惓懃懃之眷毗予言不再卿其思之事更爲傳諭期於偕入
정조 12년
洪仁浩啓曰卽者議政府錄事來言領議政金致仁以爲卽伏承批敎萬萬震凜走伏金吾門外恭俟嚴誅云矣敢啓傳曰知道
정조 12년
洪仁浩啓曰卽者義禁府都事來言領議政金致仁今方待命於金吾門外云係是大臣去就敢啓傳曰知道
정조 12년
南鶴聞書啓臣敬奉聖批更爲傳諭于北部觀光坊昭格署契議政府領議政金致仁所住處則今方待命於金吾門外云臣旣承偕入之命故仍爲隨往之意敢啓傳曰勿待命卽爲簉朝事更爲傳諭期於偕入
정조 12년
洪仁浩啓曰吏曹判書鄭昌順參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 12년
洪仁浩啓曰吏曹判書鄭昌順再牌不進推考傳旨今方捧入而開政命下之後如是屢違不卽擧行事體所在誠極未安所當更請牌招而係是一日三牌何以爲之敢稟傳曰今又如此極爲未安從重推考更卽牌招申飭行公
정조 12년
洪仁浩啓曰吏曹判書鄭昌順三牌不進推考傳旨今方捧入而開政命下之後連事違召不卽承膺事體所在萬萬未安所當更請牌招而一日四牌有傷事面何以爲之敢稟傳曰兩日之內違牌殆近十次寧有如許國體事面乎更卽牌招申飭開政
정조 12년
洪仁浩啓曰吏曹判書鄭昌順四牌不進推考傳旨今方捧入而開政命下之後連事違召揆以事體萬萬未安所當更請牌招而一日五牌有傷事面何以爲之敢稟傳曰更卽牌招違牌勿爲呼望
정조 12년
洪仁浩啓曰吏曹判書鄭昌順謂有情勢四違召牌特敎催促之下懸牌闕下終不承膺事體所在萬萬未安從重推考何如傳曰允更爲申飭斯速開政
정조 12년
同副承旨南鶴聞書啓臣敬奉聖批更爲傳諭于中部堅平坊典醫監洞契議政府領議政金致仁所住處則以爲洊奉批敎誨責轉嚴至下不敢承聞之敎五內震懍求死不得泥首金吾恭俟鈇鉞卽又勿胥有命促令造朝到此何敢以區區情地更爲仰瀆而第臣纔經毒感元氣積損焦阸達曙病情越添無望自力於陞降拜跪之節倘蒙稍賜寬暇俾得數日將攝則卽當趨承明命偕來承宣亟先召還以安賤心千萬伏祝云矣大臣今方還第臣旣承偕入之命故仍爲隨往之意敢啓答曰知道大臣之言旣如此然又强迫殊欠敬禮更觀今夜加減待朝造朝事更爲傳諭爾則姑爲仍留與之偕入
정조 12년
同副承旨南鶴聞書啓臣敬奉聖批更爲傳諭于北部觀光坊昭格署契議政府領議政金致仁所住處則以爲臣旣怵迫嚴命不得不以俟間趨承仰對而目下賤疾轉益添苦胥命往來僅僅擔舁歸卽昏倒不省此實承宣之所目覩明日强起萬無其望俄以數日將攝仰請者此也少賜寬暇先還承宣俾得安意調治惟是伏祝云矣臣旣承偕入之命姑爲仍留之意敢啓答曰知道所懷旣如此則不可不如意調治待快差造朝安心愼攝之意爾其傳諭姑爲留在造朝日與之偕入仍命御醫看病
정조 12년
邊致翰書啓領議政金致仁病症看審則脈度左右三部俱爲洪大纔經輪行毒感餘氣未退頭疼尙甚腹痛下利元氣澌頓難於收拾而此係外感與宿症加意調攝自可差愈藥則主家姑爲停止云此意銓次啓達傳曰觀此書啓雖是一時微感加意將攝然後可復常度承宣之許久留在似難安心姑爲入來更待下敎進去
정조 12년
以成德雨囚單子傳于洪仁浩曰付過放送
정조 12년
洪仁浩以禮曹言啓曰慶尙監司金光默戊申從征將士生存者及倡義未褒人追啓傳曰遺漏之失不可無警該道監司推考問議草記事命下矣謹依聖敎發遣郞廳問議于大臣則領議政臣金致仁病未獻議左議政臣李性源以爲嶺伯追啓中倡義者爲四人從征者爲十人矣尙州故折衝鄭弘周偵探賊情能得要領賜以食物似不至踰濫晉州故嘉善李世翰故學生李尙化故萬戶金斗潑等斬賊果爲二十餘級則誠是奇功也營將雖被拿決無至今泯沒之理驟聞於年久之後有難憑信令道臣更探可據文蹟狀聞後稟處而所謂倡義者乃指朝官士族閑散中或起兵傳檄或討賊殉身而今此四人者謂之自願從軍自願覘賊則可也而謂之倡義則太不襯當從征將士十人則考其帳籍軍籍依他道例賜之米肉其中九十歲人則施以帖加恐似合宜伏惟上裁云右議政臣蔡濟恭以爲晉州李世翰李尙化金斗潑等陣前自現誠甚可嘉而其時大將卽晉州營將也營將分路逗留未及於禹夏亨疾馳破賊之時則世翰輩以營將率下何以突入賊陣斬首二十餘級乎年久之事難以憑信令道臣更探可據文蹟以聞尙州鄭弘周挺身間行探得賊情非曰有功可尙其勞米肉存恤未爲不可然以勘亂錄及各邑誌所載者言之左上道數邑士夫之倡起義兵昭在人耳目者皆不免向隅則奬此遺彼恐涉如何至若從征將士之至今生存者旣有日前道內已施之例以此爲施恐合事宜伏惟上裁云領府事臣鄭存謙病未收議判府事臣徐命善病不收議領敦寧臣洪樂性病不收議判府事臣李福源病不獻議判府事臣金熤病益沈頓不得獻議判府事臣李在協以爲晉州嘉善李世翰等三人不過自現陣頭與倡起義兵有異且其時營將李碩復以逗留愆期決棍被拿則其率下之未蒙褒典恐非異事有不必追擧尙州折衝鄭弘周不過其時爲營將偵探而軍未至居昌亂定罷陣則尤無可論晉州尙州榮川從軍生存人雖與向來狀聞中善山星州從軍人之名載原從錄者有間而他道如此之類亦皆給米肉各其官庭設宴依此施行似好云判府事臣兪彦鎬以爲嶺南道臣追啓中晉州三人尙州一人或自願從軍或自願覘賊果如道啓則其爲可尙固不下於前此蒙恩諸人而年久之事旣無的據恩典之施宜有限節令道臣更探可據實蹟狀聞稟處而至若三邑從征將士之生存者十人則旣有已施之例依此施行恐合事宜伏惟上裁云大臣之議如此伏惟上裁何如傳曰鄭弘周事依左右相議施行李世翰等事從多議施行從征將士十人賞加帖加分等依已施例擧行可也
정조 12년
洪仁浩以兵曹言啓曰內禁衛將李邦城身病猝重五衛將金㙔病在鄕廬末由上來俱爲呈狀乞遞宿衛輪番之任不可久曠竝改差何如傳曰允就理禁軍將亦爲改差今日政差出
정조 12년
洪仁浩以兵曹言啓曰專經武臣講官加抄啓人員別單書入之意敢啓傳曰知道
정조 12년
洪仁浩以兵曹言啓曰今日文武專經講不通人治經生依例禁推其餘文武臣各於本司入直能誦後使之草記替直事命下矣闕內各廳及其餘各司武臣官員與各營將官能誦間使之入直而原入直外依定式別省記入直之意敢啓傳曰知道
정조 12년
曺允大以司僕寺官員以一二提調意啓曰濟州前判官鄭鍊遞任進上馬三匹今纔上來禾毛色別單書入依例內廐立養之意敢啓傳曰知道
정조 12년
洪仁浩以訓鍊都監言啓曰依傳敎殿講居不本局哨官李檍能誦間入直於廣智營之意敢啓傳曰知道
정조 12년
曺允大以禁衛營言啓曰依傳敎今日專經武臣殿講時居不本營把摠柳晦源能誦間當爲入直本營而方在銅龍門入直待出直後入直本營之意敢啓傳曰知道銅龍門仍直
정조 12년
曺允大以禁衛營言啓曰本營哨官李漢重身病猝重勢難察任改差何如傳曰允
정조 12년
洪仁浩以御營廳言啓曰依傳敎武臣專經講不通人本廳把摠金峻岳自今日爲始能誦間入直於東營之意敢啓傳曰知道
정조 12년
吏曹啓目粘連楊州居前察訪尹商欽上言云云旣不入於鄕籍則事係格外上言內辭緣置之何如判付啓雖似格外土着則分明特爲加資爲良如敎
정조 12년
戊申四月十八日卯時上御熙政堂專經文武臣殿講入侍時兼都承旨沈豐之左承旨趙衍德右承旨尹行元右副承旨洪仁浩同副承旨南鶴聞假注書李貞運趙台榮記事官李相璜金祖淳以次入就位行四拜禮分東西階進伏引儀唱文武殿講試官及應講諸臣入就位行四拜禮專經文臣考官李在協李秉模李在學參考官鄭東浚朴天衡李喆模權率文臣尹悌東等專經武臣考官李性源鄭好仁柳鎭恒參考官安聖彬任屹李洪載李冕膺率武臣李馨秀等分東西入就位行拜禮以次進伏訖在協等曰日候不調聖體若何上曰一樣矣在協等曰王大妃殿氣候若何上曰一樣矣在協等曰惠慶宮氣候若何上曰一樣矣上曰綸音明當盡刊耶在協曰然矣上曰吏判事誠過矣終不當出肅耶性源曰今此撕捱似或無怪而爲任不輕豈可連事違召不爲行公乎上曰領相何當出仕耶性源曰屢爲往覆而姑未知何日出仕矣上曰前日吏判事何如性源曰旣知吳光運有世嫌則似當引義矣上曰所嫌不但在於諡狀句語則何爲今始引義乎其處義似如何矣性源曰承文院異於他司守直事體自別而近聞有闕直之弊誠甚駭然矣在外人員之趁期替番院例則然雖未知其病故之如何而空省記現發之後不可無嚴飭至於在近畿之人則尤涉未安一竝捧現告拿問處之雖以校檢言之長番雖偏苦面看之地不待交替任自出去以致闕直者亦涉可駭一體拿處何如上曰依爲之遠道人傳旨中分揀後勿如是之意嚴飭可也出擧條上命開講賤臣呼尹悌東李馨秀等分東西以次進講豐之曰殿講事體何等嚴重而注書誤書講章以致講員之誤讀事甚未安當該注書推考何如上曰依爲之出擧條講訖上曰專經文臣背講人以面講懸入事甚未安禮曹當該堂上推考郞廳拿處出榻敎命書傳敎曰今日文武專經講不通人治經生依例禁推其餘文武臣各於本司入直能誦後使之草記替直上曰中樞經歷李堯憲改差出榻敎上曰未肅拜玉堂許遞今日政差出出榻敎上曰未肅拜摠管分摠管許遞今日政差出出榻敎命書傳敎曰昨日處分出於尊國體也開進身也今筵亦問大臣以處義皆以爲無怪然則處分過矣乍罷旋敍徒損事面吏曹判書鄭昌順罷職分揀與參議卽爲牌招開政又命書傳敎曰再明日故相李宗城家延諡時當遣承旨致祭祭文當親製以此分付通禮跪告禮畢諸臣以次退出
정조 12년
戊申四月十八日巳時上御重熙堂左承旨入侍時左承旨趙衍德假注書趙台榮記事官李相璜金祖淳檢校直閣徐鼎修以次進伏訖上曰吏判牌去來知來賤臣承命出回奏曰懸牌闕外今方治疏云矣命退諸臣以次退出
정조 12년
戊申四月十八日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰奉朝賀鄭述祚卽予春坊舊僚也勸講多年資益孔多又於甲辰復設春坊後首登講席事亦可謂稀有不幸有丙午事伊後疏辭筵奏令人悲感周歲分司積有勞悴近以衰病無以供職纔副懸車之請奄聞長逝之報甚可惻傷其子調用重臣生前已有成命待闋服卽爲檢擬曾經賓僚喪例給柩材況此重臣乎令該曹擇給事分付上曰吏判事誠駭然矣終日懸牌無意承膺寧有如許道理牌去來更爲催促賤臣承命出傳命書吏判請牌啓辭批旨訖命退承史以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨曺允大遞差傳旨未下右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
南鶴聞啓曰吏曹郞廳來言本曹判書有闕政事取稟傳曰當日爲之
정조 12년
南鶴聞以弘文館言啓曰本館上番姑陞入直已至多日事甚未安今日政新除授玉堂待下批仍卽牌招副校理沈晉賢亦爲一體牌招以爲推移入直之地何如傳曰允
정조 12년
有政吏批判書未差參判朴祐源受由參議李時秀進同副承旨南鶴聞進以李命植爲吏曹判書
정조 12년
兵批判書鄭好仁進參判具㢞病參議宋鍈病參知柳誼入直右副承旨洪仁浩進以吳載純爲知事李邦運李達觀爲內禁將趙普陽爲五衛將李得臣爲副摠管李義行爲分副摠管金光百爲中樞經歷李敬五爲文兼同知單金遇光訓鍊僉正單李孝憲副司直單宋翼孝徐配修副司果單權裕
정조 12년
南鶴聞啓曰新除授吏曹判書李命植卽爲牌招開政何如傳曰允
정조 12년
洪仁浩啓曰吏曹判書李命植牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 12년
南鶴聞啓曰吏曹判書李命植再牌不進推考傳旨今方捧入而開政命下之後如是屢違不卽承膺事體所在誠極未安所當更請牌招而係是一日三牌何以爲之敢稟傳曰已諒病勢之向差昨已下敎況吏判望筒除緊任劇務情病則乏人莫甚至於寮官引嫌事今爲無皮之毛以此以彼義無可辭宿硏之地何如是屢違以致政命之許久延拖乎從重推考更卽牌招斯速開政
정조 12년
南鶴聞以弘文館言啓曰本館上番姑陞入直事甚未安副校理沈晉賢旣有只推之命卽爲牌招入直何如傳曰允
정조 12년
傳于曺允大曰守令有窠在外及未肅拜兩司許遞前望單子入之待守令下批如有署經窠牌招署經
정조 12년
兩司前望單子入之大司諫李時秀掌令李敬五持平崔烜落點
정조 12년
南鶴聞啓曰吏曹參議李時秀謂有私義之難安陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招開政何如傳曰昨見試官李冕膺入來意謂親病之少間吏判望以重臣點下更思三銓必有難安之端原望筒頒布前旋命取來而司謁中間擧行萬萬儱侗多般遲滯致此葛藤已極可駭承宣之以坼見之望筒以未及頒布樣無一言封鑰還入如無提問朝紙當以原望勿施書出乎抑還入改點書出乎承宣事亦甚駭然當該承旨禁推司謁所爲不可尋常處之爲先汰去移送攸司嚴加照律以懲日後
정조 12년
以吏曹參議李時秀牌不進罷職傳旨傳于曺允大曰只推
정조 12년
曺允大啓曰同副承旨南鶴聞卽爲牌招何如傳曰允
정조 12년
南鶴聞啓曰左副承旨曺允大禁推事命下矣纔已出去伴直無人右副承旨洪仁浩所當牌招而拘於廳規不得請牌何以爲之敢稟傳曰牌招
정조 12년
以金德老李鎭宅金致正劉師坪金初燮李德淵白慶楷韓永逵等囚單子傳于南鶴聞曰竝分揀放送
정조 12년
洪仁浩以吏批言啓曰新除授海州判官尹晦東呈狀內矣身與本曹參判朴祐源有同姓四寸娚妹應避之嫌法不當仍冒云旣與政官相避則不可仍置依例改差何如傳曰允未肅拜政官如無相避之例此草記勿施後更稟
정조 12년
曺允大以兵曹言啓曰今四月二十日文臣朔試射日次而內外中日旣已停止不得爲之之意敢啓傳曰知道
정조 12년
南鶴聞以司僕寺官員以一二提調意言啓曰大靜前縣監洪繼善遞任進上馬二匹今纔上來禾毛色別單書入依例內廐立養之意敢啓傳曰知道
정조 12년
戊申四月十九日巳時上御重熙堂承旨入侍時右副承旨洪仁浩假注書趙台榮記事官李相璜金祖淳以次進伏訖上曰惠慶宮進服加減歸脾湯二十貼製入出榻敎上曰吏判以必遞爲期耶仁浩曰不勝惶悚方在朝房云矣命書傳敎曰情勢固無論違召爲三日懸牌已經宵國體所在到今不可因循吏曹判書鄭昌順罷職命退承史以次退出
정조 12년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 12년
洪仁浩啓曰今二十日故相李宗城家遣承旨致祭事命下矣何承旨進去乎敢稟傳曰右副承旨進去
정조 12년
持平崔烜啓曰臣於耳目之任旣無勘承之望而況臣曾經掌憲則今此見叨之職有違格例勢難行公請命遞斥臣職答曰依啓
정조 12년
南鶴聞啓曰吏曹判書李命植牌不進推考傳旨今方捧入而開政命下之後如是違召不卽擧行事甚未安更卽牌招何如傳曰允
정조 12년
南鶴聞啓曰吏曹判書李命植再牌不進推考傳旨今方捧入而開政命下之後連事違召不卽擧行誠極未安所當更請牌招而係是一日三牌何以爲之敢稟傳曰更爲牌招
정조 12년
洪仁浩啓曰吏曹判書李命植三牌不進推考傳旨今方捧入而開政命下之後連事違召不卽擧行事甚未安所當更請牌招而係是一日四牌何以爲之敢稟傳曰待開門更爲牌招
정조 12년
以副校理沈晉賢再牌不進罷職傳旨傳于南鶴聞曰只推
정조 12년
南鶴聞以弘文館言啓曰本館上番姑陞入直已至多日事甚未安副校理沈晉賢旣有只推之命卽爲牌招入直何如傳曰允
정조 12년
以魚彰水囚單子傳于洪仁浩曰保放
정조 12년
洪仁浩以內醫院官員以都提調提調意啓曰進御眼鏡及藿香等六種唐材極擇貿來之意昨年冬至使入去時因下敎知委於副使矣今番封進眼鏡無一箇好品此已萬萬未安至於藿香等六種使臣復命已至六日尙未來納御藥事體何等嚴重而其所擧行若是稽忽揆以道理誠極寒心副使趙瑍爲先從重推考當該首譯及任事醫譯等令攸司照律重勘何如傳曰允
정조 12년
南鶴聞以義禁府言啓曰副司果宋煥德推考事傳旨啓下矣宋煥德下去京畿驪州地云依例發遣府羅將拿來何如傳曰允
정조 12년
南鶴聞以義禁府言啓曰承文院校檢金瑞復副正字李尙寯申光岳等拿處事傳旨啓下矣金瑞復李尙寯今方待命卽爲拿囚而申光岳時在原春道橫城地云依例發遣府羅將拿來何如傳曰待待命拿囚
정조 12년
以金瑞復李尙寯囚單子傳于南鶴聞曰令政院考例捧傳旨放送
정조 12년
南鶴聞以刑曹言啓曰司謁中間擧行萬萬儱侗不可尋常處之爲先汰去移送攸司嚴加照律事命下矣前司謁崔昌祿係是出身令義禁府擧行何如傳曰允
정조 12년
南鶴聞以左邊捕盜廳言啓曰本廳兼從事官李彦敬身病猝重勢難察任改差何如傳曰允
정조 12년
同副承旨南鶴聞疏曰伏以臣濫蒙拂拭之洪造參叨喉舌之淸班竭蹶辭奏居然十朔于玆矣姿本儱侗識又迷鈍觸事生疣無往匪罪而惟聖明曲察其生疎無知之實狀庇覆涵貸治以不治訖于今獲免大戾莫非天地生成之德也闔門感頌欲報無地私心愧恧轉覺靡措乃於昨日吏判望筒事臣之罪尤無所逃矣開鎖取見便同已頒不稟還入大是做錯傳命之司謁雖或有未瑩之失臣若能處事詳愼少效惟允之責則豈容若是乎政望出納吏房所簡而臣方代察申後公事下位專當者自是院規則今此辜犯罔非臣自作而伴直之右僚替當其罰旣褫鞶帶又下囹圄而臣獨以苟免爲幸晏然冒居於職次則其忘廉喪恥當如何哉玆敢略暴微懇仰瀆崇聽伏乞聖慈俯垂諒察亟削臣所帶之職仍治臣當被之罪以肅朝綱以安賤心不勝幸甚省疏具悉爾其勿辭察職
정조 12년
戊申四月二十日戌時上御重熙堂坐直承旨入侍時右副承旨洪仁浩假注書趙台榮記注官李宗烈金鳳顯以次進伏訖上命書傳敎曰史官傳諭回奏之言聞之領相明當簉朝云其間廟謨多滯左右相有司堂上同爲來待命退承史以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨曺允大未仕進右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
趙衍德啓曰明日常參經筵取稟傳曰停
정조 12년
洪仁浩啓曰來二十五日朝參日次矣敢稟傳曰停
정조 12년
洪仁浩啓曰同副承旨南鶴聞今日不爲仕進卽爲牌招何如傳曰允
정조 12년
洪仁浩啓曰輪對官來待矣敢啓傳曰入侍
정조 12년
傳于洪仁浩曰大臣有司堂上入侍
정조 12년
洪仁浩啓曰吏曹判書李命植牌招不進推考傳旨今方捧入而開政命下之後如是違牌事甚未安更卽牌招何如傳曰大臣入侍亦有下敎聞於諸說病不至難强可知如是違牌果何道理更卽牌招違牌勿爲呼望
정조 12년
以同副承旨南鶴聞牌不進罷職傳旨傳于洪仁浩曰只推更爲牌招
정조 12년
吏曹參判前望單子入之李在學落點
정조 12년
南鶴聞啓曰吏曹參判李在學牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 12년
南鶴聞啓曰吏曹參判李在學再牌不進推考傳旨今方捧入而開政命下之後連事違牌不卽擧行事體所在誠極未安所當更請牌招而係是一日三牌何以爲之敢稟傳曰今聞承宣言筵退後有實病不得承牌云許遞前望單子入之待下批牌招開政
정조 12년
傳于尹行元曰右副承旨入侍
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以黃昇源爲大司憲朴聖泰爲司諫韓永逵爲持平李基恒爲正言鄭萬始爲校理鄭福煥爲副校理李書九爲修撰沈興永爲副修撰成德雨爲吏曹正郞金熤爲內醫院都提調任希厚爲海州判官前縣監尹昌垕今加通政加資事上言判下再政以李祉永爲司僕正
정조 12년
兵批判書鄭好仁病參判具㢞參議宋鍈病參知柳誼入直進右副承旨洪仁浩進副護軍盧廷良柳匡國副司直李聖圭朴祐源李在學李庚運李福潤崔烜副司果韓光植
정조 12년
傳于南鶴聞曰右相爲宗廟署都提擧
정조 12년
以曺允大囚單子傳于趙衍德曰付過放送
정조 12년
以宋煥德囚單子傳于洪仁浩曰付過放送
정조 12년
以承文院校檢金瑞復副正字李尙寯罷職傳旨傳于洪仁浩曰李尙寯分揀
정조 12년
洪仁浩以備邊司言啓曰行副司直李秉模旣已收敍備局堂上還差有司之任及貢市堂上關東句管堂上一體使之仍察何如傳曰允
정조 12년
洪仁浩以兵曹言啓曰今四月二十一日武臣賓廳講書日次而內外中日旣已停止不得爲之之意敢啓傳曰知道
정조 12년
洪仁浩以義禁府言啓曰因刑曹啓辭前司謁崔昌祿移本府擧行事允下矣崔昌祿今方待命卽爲拿囚之意敢啓傳曰保放
정조 12년
洪仁浩以刑曹言啓曰因內醫院啓辭當該首譯及任事醫譯等照律重勘事命下矣謹按律文則大明律制書有違條有曰凡奉制書有所施行而違者杖一百任事譯官金宗吉醫員鄭思信竝杖一百照律待用杖擧行首譯李洙係是朝官令義禁府處之何如傳曰允
정조 12년
洪仁浩以義禁府言啓曰因刑曹啓辭首譯李洙係是朝官令義禁府處之事允下矣李洙前以他罪見方在囚待開坐添問目取招何如傳曰允
정조 12년
洪仁浩以訓鍊都監言啓曰本局哨官吳徹常身病甚重勢難察任改差何如傳曰允
정조 12년
兵曹啓目粘羽林衛崔挺鳳上言希望之弊將不免接跡起所帶禁軍之任爲先汰去令該曹照律嚴處何如判付啓人雖卑微言則言也不可用則置之可也何必從而罪之上言內辭緣置之請罪一款亦爲置之爲良如敎
정조 12년
吏曹判書李命植疏曰伏以臣一病支離縷息僅延前後差除特蒙我聖上曲諒之恩至今生存者此耳千萬夢想之外忽伏奉天官新命臣誠惝惶罔措不知所出噫臣身不自有奔奏殫竭已有所定苟無情病之不至難强未嘗不竭蹶趨承今則床席餘喘萬無轉動之望蓋八朔綿淹全由氣血之耗盡下部已成癱瘓坐臥俱妨起立無力近又宿患眩冒之證一倍添劇一日之中三四發作則頹倒不省四體厥冷頃刻待盡雖其小定之時如墜烟霧如在夢寐殆無生人貌狀飮噉日漸減少肢面日漸浮黃醫技告殫㱡㱡欲絶日前臣子之遽膺試役非由臣病之已減而然也其時以臣病狀之危篤難於暫時離舍往復政院而所居僻左通報差後政院以續續煩稟爲難終未見許遂不得不入參以致聖明之認以病差有此誤恩者莫非臣不能敎子之失也豈不欲卽籲實情仰冀淵鑑之照燭而精神昏索數行文字末由締構三日之內一直違傲臣尤萬死至於情私難冒之端有不暇竝陳伏乞天地父母俯賜諒察亟許鐫免俾臣得以安意就盡則雖死之日猶生之年也仍治臣積逋之罪以肅朝綱焉答曰省疏具悉已問大臣卿其勿辭俟少間行公
정조 12년
持平尹九宗疏曰伏以天休篤維新之命邦慶臻誕彌之期延頸攢手小大同情仍伏念臣偏被厚恩濫躋淸選以至微之身忝至重之任人器之萬萬不稱不啻黃流之盛瓦盆也然而有除輒膺殆不知人世有廉恥事臣雖蒙騃亦豈敢視作儻來攬爲固有哉顧以顒望之誠切於由中辭巽之例不暇飾外須臾毋死獲參賀班因暴肝膈之私仰蒙天地之諒則庶幾畢願遂分優游涵詠而其心則何嘗一日而不悚蹙忸怩也懷祿保位聖上不賜斥退喪廉玷名同朝不見䮕正前後虛縻徒費時日今又月晦而迨朔追惟丙午心膽俱墜重熙之舞賀如昨文僖之哭望將斷抱不欲生之痛含不忍忘之冤而與賊俱生安於錦稻此豈天理人情之所忍出者耶嗚呼悲夫臣謹按春秋有賊不討則不書葬之文葬而不書則猶未葬也聖人之急於討賊以示萬世人臣之義者其嚴如是則今也有讎未報有賊不討旣葬而祥而喪且盡矣臣未知罪人斯得而諸賊悉誅耶凶謀盡覈而王法夬伸耶上下泄泄式至今日如是而猶可曰三年之喪畢乎此固群臣雪泣爭奮若在袒免之日而寥寥三載之間未聞有至誠討賊若報私讎者嗚呼曰君讎曰國賊而豈可苟且恬嬉若是之甚乎臣嘗奉讀我慈聖諺敎有曰兩次喪變症情凡百自初怪底又有曰前後凶計極其狼藉形跡畢露其後答賓廳之啓有曰討罪已無之物豈欲借卿等之口而爲之噫沖齡疹患婦人胎候本非難知異常之證而自初怪底後復如前則禍變之作初非專由於疾患所祟暗地盤結毒手經營五月旣如此九月又如此形跡綻露極其狼藉以下半行刀削症情之怪底初不知其如何形跡之狼藉又不問其如何悠悠泛泛終祥將迫而無一賊之明伏典刑無一事之嚴覈情節如是而慈旨可曰奉行耶君讎可曰討復耶草草復明之獄亦爲未了之案而干連諸囚俱未究竟嗚呼以丙午之痛冤以丙午之凶逆宜不容一日之姑息一人之暫貸而天星再周賊讎無恙天下無義理則已有則此事其可已乎此慟其可忍乎此時其可忽乎匹夫有讎尙且枕戈沬血不踰時日而堂堂貳極之尊焉有喪三年而賊不討者乎今之論者皆曰熱劑雜試藥院之罪也乳道遽停醫媼之罪也苟欲因其已露之跡而得其未發之情則先從醫媼而始一番嚴鞫斷不可已也元良誕降而敢曰一王子生儲副正位而敢曰何如是太蚤此時偉之所以爲逆而猶以參聽無驗容忍至今而儒臣旣證其日則偉賊可尙貸死乎國本大定宗社奠安而乃敢以下半行刀割此宇鎭之所以爲逆而當時按獄之臣失於盤問以致酌處之太遽而平問之下自輸遲晩則宇賊之誅尙可逭乎況其自處戚畹暗主婚媾兩賊糾結陰蕃異謀至有戎權之相擬而以其不滿遂成不利之圖以其自危欲爲自全之計始旣謀害末又作變致令儲位旣曠而係望亦絶爲人臣負犯如此而罪不過行遣者古今之所未有也然而兩變究覈之道諸賊綢繆之跡趁今日可以鉤得者若有待於此賊則宇偉鞫問之請豈可閱歲靳許而特以大慶竚待之日刑戮不可遽行則毋寧竝施加等之律以待用刑之期臣愚死罪未知我殿下何惜於此賊而尙爲之寬貸乎廷臣之請不可不亟從也事變旣過則哀盡而痛恨易忘日月稍久則情懈而讎怨難報公議之喧騰雖不全息萬口之冤號漸不如初而庇覆容護之說又從而潛熾暗肆大獄有漫漶之慮凶賊無殄滅之期臣爲是之懼時方有竢而猶不自止職當必改而亦不自恤汲汲皇皇趁魂宮未撤之前致丙午一灑之討者其心悲矣而其義亦不可已也墓兆肆毁顯有沮戱之謀則趙時俊可竄也脩短爲說初無傷痛之意則李謙彬可放也而臺啓闕而不論臣實慨歎也然而此輩之視宇偉醫媼輕重差殊臣何暇竝論而禍變之源委凶賊之根柢專在於宇偉醫媼則因此而端緖可以盡得讎怨可以畢報此臣所以必請四凶之罪也伏願殿下俯察而亟允焉臣旣急於討賊他不暇顧則不當更措一辭而竊念天下之惡一也烏有見無禮於君而不思所以逐之者乎向來翼煥之疏誠一變書也堂疏得其憯毒臺避辨其陰慘其黨心肯綮逆節蘊蓄要在於好惡以下一節而若其論時政則多肆無忌之說勉君德則廣引不祥之語朝廷之上將除藎臣殿庭之內欲撤親兵其心所在將欲何爲此必有一種失志之徒挾怨懟之志售敲撼之計凶言上犯陰圖自綻而不能自覺也矧其掇拾於劇賊口語者不止七八而其中一二句拶逼直是不道語也夫李魯春之情態反覆罪惡昭著已不勝其誅而其用意叵測遣辭絶悖尤在於此二字蹈襲矣拿鞫久未允請島配極爲失刑而凡在橫目之列者莫不同聲而討則今翼煥之罪浮於魯春罰輕於魯春尤豈非刑政之大失者乎誠宜嚴加訊鞫竝治黨與而譴削例勘偃息自若臣恐凶徒竊笑而禍機將迫伏願亟命有司囚之南間姑待發刑之日以爲懲亂之道焉臣當此月旣叨此職不忍終默略陳愚衷而其言便同蒭狗其誠亦無足而感動者而其義則顧出於天經民彝之不能泯者惟聖明勿以人微而廢言仍命遞臣職名以重公器以安微分焉省疏具悉所陳何如是煩陳乎宇鎭等事朝筵大臣擧條批答詳言之趙時俊等事前已悉諭附陳吳翼煥事雖如是縷縷爲說條貫多端而亦於大臣擧條批答詳言之爾其勿辭察職
정조 12년
戊申四月二十一日午時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰大臣今已出去耶衍德曰尙在賓廳矣上曰有司堂上有闕之代以草記差下事傳諭于大臣賤臣承命出傳命書榻敎曰吏曹參判前望單子入之待下批牌招開政命退承史以次退出
정조 12년
戊申四月二十一日申時上御誠正閣同副承旨與校正郞廳入侍時同副承旨南鶴聞假注書李貞運記事官李相璜金祖淳校正郞廳李祉永以次進伏上曰右副承旨入侍賤臣承命出與洪仁浩偕入進伏命書傳敎曰領敦寧兼帶內局之任許副今日政擬入上曰吏曹參判牌去來知入賤臣承命出回奏曰吏曹參判承牌入來云矣上敎祉永曰校正者爲幾冊耶祉永曰吉嘉軍賓四禮纔已編次而至於補編有掣礙之端未及校正而草本一冊方持入矣命入之取覽上曰以此凡例爲之則誠好無容更議矣上曰何時可訖役耶祉永曰五月內似可畢校矣命退諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大未仕進右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
南鶴聞啓曰明日常參經筵取稟傳曰只朝講
정조 12년
南鶴聞啓曰明日朝講兩司無進參之員除在外外未肅拜呈告人員竝待開門牌招何如傳曰當備員進參又何必請牌若此則朝講每因兩司旣命旋停乎懸頉諸臺遞差今日政在京無故人差出使之待開門備員進參
정조 12년
傳于南鶴聞曰前統制使留待
정조 12년
南鶴聞啓曰吏曹參判趙鼎鎭牌不進推考傳旨今方捧入而開政命下之後如是違召不卽擧行事甚未安更卽牌招何如傳曰允
정조 12년
傳于趙衍德曰後日次次對進定於明日早食前來會
정조 12년
以校理鄭萬始修撰李書九牌不進罷職傳旨傳于南鶴聞曰只推
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以李度默爲大司憲安聖彬爲大司諫徐秉德爲執義李濟萬爲司諫崔景岳爲掌令崔守魯柳頤玄爲持平柳匡天爲獻納尹光顔徐邁修爲正言徐配修爲校理成雲柱爲司䆃僉正黃仁煦爲軍威縣監鄭東愼爲慈仁縣監
정조 12년
南鶴聞以吏曹言啓曰外方宣諡日字問于本道草記事命下矣發關問于各道則京畿監司徐有防移文內贈忠正公李彝章延諡今月二十五日定行於振威衙中之意敢啓傳曰知道
정조 12년
南鶴聞以兵曹言啓曰五衛將成玉素患痰癖之症近益添劇時月之內無望供職呈狀乞遞實病旣如是則宿衛輪番之任不可久曠今姑改差何如傳曰允
정조 12년
南鶴聞以訓鍊都監言啓曰本局哨官洪載權身病甚重勢難察任改差何如傳曰允
정조 12년
吏曹參判趙鼎鎭疏曰伏以泰運方回天休滋至彌月之慶指日以祝仍念臣向在沁府伏承亞銓新命又於日者誤恩荐辱其在叩謝之義宜效竭蹶之忱而揣分量才株守難改且於伊時賤疾適苦飭敎之下冒犯三違慢命之罪秪合萬殞而聖度天大威罰不加鞶帶之褫亦出特恩惶霣之極惟有感涕豈意不稱之職又及於有罪未勘之身旋以藥院提擧擬入事政牌踵臨擧行時急日勢向暮疏籲無路他不暇顧章皇祗肅而若其區區循墻之心不可以副急暫出爲因仍蹲冒也決矣惟我殿下天地於臣父母於臣凡有疾痛輒蒙矜諒今臣必辭之情不啻疾痛之甚玆犯瀆擾之誅略暴肝膈之懇惟聖明少垂憐焉噫以臣至愚魯之姿偏蒙拂拭之恩通籍無多年揚歷華顯罔非踰分而最是三十餘度三銓告身瘡疣層積夢魂猶𢥠特荷我聖上曲保之眷瑕垢則匿覆之罪戾則寬容之得不至於大狼狽而一心兢懼每如集木濫資以後私心雖愧於冥升要津自幸其永謝不料蔑效之蹤晉秩未幾遽通銓職一步二步寵渥冞隆再除三除愧懼轉深臣是何人而謬恩之偏紆華銜之太驟何至於此臣之頂踵毛髮皆殿下賜也殫誠於筋力奔走之任捨命於夷險燥濕之際凡係官職去就不敢有計較商量之意者卽微臣矢心圖報之願而至於銓選之地則世所稱睢盱之場也雖使才望服人知識踰凡明於甄別公於激揚者當之久叨此職尠不僨敗況臣迷鈍之性疎率之規幾年三銓醜拙畢露矧今長僚引病三堂未差昨日之政冒沒獨當數望排擬心焉昏瞀如速重何退自循省惶汗浹背臣若自謂已經三銓視若固有且以已肅恩命而不思自處則畢竟無幸灼然可知一身尤悔雖不足言我聖上積費恩造至今全保之澤抑恐孤負而重爲臣之罪也且臣未通經筵徑擬銓望論以古規亦甚惶愧向因大僚筵白新有定式此爲臣難冒之一端也伏乞聖慈察臣情之決難仍據諒臣言之非出例讓將臣職名亟行鐫改則生成大德殞結思報答曰省疏具悉卿其勿辭行公
정조 12년
戊申四月二十二日辰時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防以次進伏訖上命讀公事仍書判付訖命退承史以次退出
정조 12년
戊申四月二十二日酉時上御誠正閣都承旨與稟事閣臣入侍時兼都承旨沈豐之假注書李貞運記事官李宗烈記注官金鳳顯一提學金鍾秀以次進伏上曰同副承旨與前統制使入侍同副承旨南鶴聞與前統制使趙心泰偕入進伏上曰統營關防凡節近果何如心泰曰外貌近甚凋弊比前大減矣且轅門內民戶皆是仰哺於統營者也若善接濟則舟楫凡節可恃而無慮而穀簿不足至於沿邊則尤不足接濟之道誠難矣上曰聞卿松政頗嚴云良可尙也近果何如心泰曰朝令以後頑俗知警不出數十年可責實效矣上命心泰先退上曰未下直守令明日辭朝出榻敎命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大未仕進右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書李羲觀仕
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以鄭昌聖爲同經筵李命植爲同成均崔烜爲奉常正權裕爲掌樂正呂龜周爲校檢再政以李厚源爲善山府使三政以沈原之爲安山郡守四政以金憙爲司經筵朴英秀爲司宰僉正沈喜永爲獻陵令吳璹爲掌苑別提
정조 12년
兵批判書鄭好仁進參判具㢞參議宋鍈病參知柳誼入直右副承旨洪仁浩進以沈默之爲五衛將僉知單趙普陽副護軍沈埉朴聖泰李敬五副司直黃昇源李時秀尹行晉尹九宗韓永逵副司果李基恒金履鏞金宗洙爲都摠都事再政以李謙會爲宣傳官
정조 12년
洪仁浩以禮曹言啓曰朗原君奉祀孫定給事命下矣依聖敎問于門長幼學李彦魯則前府使李素七寸姪觀九子八精可合繼後云觀九子八精立爲李素之子行九養子立案成給之意敢啓傳曰知道
정조 12년
洪仁浩以兵曹言啓曰以本曹銅龍門把摠番單子傳曰今至多日似已熟講能誦間入直文武臣竝令替直後草記事命下矣依傳敎訓鍊院正鄭學耕訓鍊院副正朴應浩趙義鎭訓鍊院主簿申光輅武臣兼宣傳官柳弘源李榮大部將柳相燁備邊司郞廳趙華錫權琇司憲府監察李輪訓鍊都監哨官李檍禁衛營把摠柳晦源御營廳把摠金峻岳摠戎廳把摠沈公燁使之替直之意敢啓傳曰知道